Havo harorati keskin sovib ketishining iqtisodiyotga salbiy taʼsirini kamaytirish uchun tadbirkorlik subyektlarini qoʻllab-quvvatlash chora-tadbirlari toʻgʻrisida
(resolution, 2023-11-11)

Havo haroratining keskin sovib ketishi oqibatida qiyinchiliklarga duch kelgan tadbirkorlik subyektlarini qoʻllab-quvvatlash va faoliyatini jadal qayta tiklash maqsadida: 1. Tadbirkorlik subyektlarining 2023-yil 1-yanvarga nisbatan 1-fevral holatiga oshgan (hosil boʻlgan) soliq qarzini 2023-yil 1-martdan 1-iyulga qadar foizlarsiz, qoʻshimcha shartlar qoʻymasdan va taʼminot talab etmasdan teng ulushlarda boʻlib-boʻlib toʻlashga ruxsat berilsin. Soliq qoʻmitasi soliq qarzini boʻlib-boʻlib toʻlash imkoniyatini berish toʻgʻrisidagi arizalarni 5 kungacha muddatda koʻrib chiqsin. Bunda, havo haroratining keskin sovib ketishi davrida toʻliq quvvatda ishlay olmagan soliq toʻlovchilarning yanvar oyi yakuni boʻyicha hosil boʻlgan soliq qarzini boʻlib-boʻlib toʻlash imkoniyati ham berilsin. 2. Tadbirkorlik subyektlarining soliq qarziga penya hisoblash 2023-yil 1-aprelga qadar toʻxtatilsin. 3. Tashqi savdo operatsiyalari boʻyicha muddati oʻtgan debitor qarzdorlik uchun xoʻjalik yurituvchi subyektlarga jarimalar qoʻllanilishi, shuningdek, mazkur qaror kuchga kirguniga qadar qoʻllanilgan jarimalar undirilishi 2023-yil 1-aprelga qadar toʻxtatilsin. 4. Tadbirkorlik subyektlariga 2022-yil dekabr va 2023-yil yanvar-fevral oylarida davlat mulkidan foydalanganlik uchun ijara toʻlovlarini 2023-yil 1-martdan boshlab 1-iyulga qadar teng ulushlarda boʻlib-boʻlib toʻlashga ruxsat berilsin. Davlat mulkidan foydalanish yuzasidan 2022-yildan buyon amalda boʻlgan ijara shartnomalari boʻyicha ijara toʻlovlari miqdori 2023-yil 1-aprelga qadar oʻzgarishsiz qoldirilsin. 5. Tadbirkorlik subyektlari tomonidan boʻlib-boʻlib toʻlash sharti bilan sotib olingan davlat aktivlari boʻyicha 2022-yil dekabr va 2023-yil yanvar oylarida toʻlanishi lozim boʻlgan toʻlovlar, shu jumladan dastlabki toʻlov toʻlanmaganligi uchun foizlar va penyalar hisoblash 2023-yil 1-aprelga qadar toʻxtatib turilsin. 6. Belgilansinki, 2022-yil dekabr va 2023-yil yanvar oylarida davlat xaridlari doirasida tuzilgan shartnomalar shartlari havo haroratining keskin sovib ketishi tufayli bajarilmaganligi uchun tadbirkorlik subyektlariga davlat buyurtmachilari (shu jumladan, ustav fondida davlat ulushi 50 foiz va undan yuqori boʻlgan korxonalar) tomonidan jarima va penyalar qoʻllanilmaydi. 7. Havo haroratining keskin sovib ketishi oqibatida qiyinchiliklarga duch kelgan tadbirkorlik subyektlariga nisbatan 2023-yil 1-aprelga qadar davlat foydasiga undiruvlar bilan bogʻliq sud hujjatlari va boshqa organlar hujjatlarining majburiy ijrosi toʻxtatib turilsin. 8. Markaziy bank (M. Nurmuratov) tijorat banklari bilan birgalikda joriy qish mavsumida havo haroratining keskin sovib ketishi tufayli talafot koʻrgan tadbirkorlik subyektlarining: kreditlari boʻyicha 2023-yil yanvar — mart oylari uchun toʻlovlar muddatini 2023-yil 1-iyunga qadar uzaytirish; muddati oʻtgan kreditlariga jarima sanksiyalari va garov taʼminoti boʻyicha 2023-yil 1-aprelga qadar undiruv choralarini qoʻllamaslik; faoliyati uzluksizligini taʼminlashga, shu jumladan vaqtinchalik pul oqimlaridagi uzilishlarini qoplash va aylanma mablagʻlarini toʻldirishga yoʻnaltirilgan qisqa muddatli (revolver) kredit mahsulotlarini oldindan maʼqullangan (modul) qarorlar asosida taklif etish; nosoz holga kelgan asosiy vositalarini taʼmirlash uchun kreditlar ajratish; kredit byurolarida kreditlari boʻyicha toʻlovlar muddatining uzaytirilishini ularning kredit tarixi va skoring koʻrsatkichlarini tekshirishda inobatga olmaslik boʻyicha tegishli choralar koʻrsin. Bunda, muddati uzaytirilayotgan kreditlar sifati yomonroq tasniflanmaydi hamda ushbu kreditlar boʻyicha qoʻshimcha ehtimoliy yoʻqotishlarga qarshi zaxiralar shakllantirish talab etilmaydi. 10. Investitsiyalar, sanoat va savdo vazirligi (L. Kudratov) Iqtisodiyot va moliya vazirligi (Sh. Kudbiyev), Energetika vazirligi (J. Mirzamahmudov), Qishloq xoʻjaligi vazirligi (A. Voitov), manfaatdor vazirliklar bilan birgalikda eng koʻp talafot koʻrgan tarmoqlarga joriy yilning I choragida qoʻshimcha manzilli yordam koʻrsatish choralarini koʻrsin. 11. Iqtisodiyot va moliya vaziri Sh. Kudbiyev 2023 — 2025-yillarga moʻljallangan Ijtimoiy va ishlab chiqarish infratuzilmasini rivojlantirish dasturi doirasida yildan-yilga oʻtuvchi obyektlarda boshlangan qurilish, rekonstruksiya qilish va kapital taʼmirlash ishlarini amalga oshirish uchun 2023-yil 1-fevraldan boshlab moliyalashtirishni boshlasin. 12. Investitsiyalar, sanoat va savdo vazirligi (L. Kudratov) va Savdo-sanoat palatasi (D. Vaxobov) joriy qish mavsumida havo haroratining keskin sovib ketishi tufayli talafot koʻrgan tadbirkorlik subyektlarining murojaatlari asosida bir kun muddatda yengib boʻlmaydigan kuchlar (fors-major) holatlarini koʻrib chiqsin. 13. Mazkur qarorning ijrosini nazorat qilish Oʻzbekiston Respublikasining Bosh vaziri A.N. Aripov zimmasiga yuklansin.